

Pokyny k poskytovaniu príspevku na rekreáciu

v zmysle § 152a Zákonníka práce za podmienok ustanovených týmto zákonom

1. Príspevok sa poskytuje na žiadosť zamestnanca. Tlačivo žiadosti je zverejnené na web stránke medzi tlačivami Oddelenia ľudských zdrojov záležitostí id = 17163
2. Príspevok na rekreáciu je možné poskytnúť zamestnancovi, ktorého pracovný pomer ku dňu začatia rekreácie trvá nepretržite najmenej 24 mesiacov. Príspevok na rekreáciu sa neposkytuje zamestnancom pracujúcim na dohody o prácach vykonávaných mimo pracovného pomeru.
3. Príspevok sa poskytuje v sume 55 % oprávnených výdavkov, najviac však v sume 275,- eur za kalendárny rok.
4. U zamestnanca, ktorý má dohodnutý pracovný pomer na kratší pracovný čas, sa najvyššia suma príspevku na rekreáciu za kalendárny rok podľa bodu 3 zníži v pomere zodpovedajúcom kratšiemu pracovnému času.
5. Zamestnanec môže za kalendárny rok požiadať o príspevok na rekreáciu len u jedného zamestnávateľa.
6. Oprávnenými výdavkami podľa bodu 3 sú preukázané výdavky zamestnanca alebo rodiča zamestnanca na:
	1. služby cestovného ruchu spojené s ubytovaním najmenej na dve prenocovania na území Slovenskej republiky,
	2. pobytový balík obsahujúci ubytovanie najmenej na dve prenocovania a stravovacie služby alebo iné služby súvisiace s rekreáciou na území Slovenskej republiky,
	3. ubytovanie najmenej na dve prenocovania na území Slovenskej republiky, ktorého súčasťou môžu byť stravovacie služby,
	4. organizované viacdenné aktivity a zotavovacie podujatia počas školských prázdnin na území Slovenskej republiky pre dieťa zamestnanca navštevujúce základnú školu alebo niektorý z prvých štyroch ročníkov gymnázia s osemročným vzdelávacím programom; za dieťa zamestnanca sa považuje aj dieťa zverené zamestnancovi do náhradnej starostlivosti na základe rozhodnutia súdu alebo dieťa zverené zamestnancovi do starostlivosti pred rozhodnutím súdu o osvojení alebo iné dieťa žijúce so zamestnancom v spoločnej domácnosti.
7. Oprávnenými výdavkami podľa bodu 3 sú aj preukázané výdavky zamestnanca alebo rodiča zamestnanca podľa bodu 6 na manžela zamestnanca alebo manžela rodiča zamestnanca, dieťa zamestnanca, dieťa zverené zamestnancovi do náhradnej starostlivosti na základe rozhodnutia súdu alebo dieťa zverené zamestnancovi do starostlivosti pred rozhodnutím súdu o osvojení a inú osobu žijúcu so zamestnancom v spoločnej domácnosti, ktorí sa so zamestnancom alebo rodičom zamestnanca zúčastňujú na rekreáciu.
8. Zamestnanec požiada o príspevok na rekreáciu a preukáže zamestnávateľovi oprávnené výdavky podľa bodov 6 a 7 po skončení rekreácie a to najneskôr do 30 dní odo dňa skončenia rekreácie. Zároveň spolu so žiadosťou predloží účtovné doklady, ktorých súčasťou musí byť označenie zamestnanca (meno, priezvisko, trvalý pobyt zamestnanca). Ak sú na doklade uvedení viacerí účastníci rekreácie (viac osôb), je potrebné, aby boli uvedené na doklade ich mená a zamestnanec je povinný preukázať svoj vzťah, k týmto osobám. Ak zamestnanec uhradí rekreáciu priamo v ubytovacom zariadení cez registračnú pokladňu, na doklade z pokladne musí byť označenie mena, adresy zamestnanca, alebo číslo faktúry. Ak zamestnanec uhrádza faktúru cez účet, musí byť k žiadosti priložený doklad z banky, kde je možné určiť vlastníka účtu, nakoľko by mala byť čiastka uhradená z účtu zamestnanca. Ak bude uhradená z účtu manžela, al. manželky, je nutné priložiť čestné vyhlásenie o BSM. (ak nemajú spoločný účet)
9. Pri žiadosti, kde namiesto zamestnanca bol na rekreácii rodič zamestnanca, je nutné predložiť rodný list zamestnanca. Ak bude rekreácia poskytnutá pre manžela rodiča zamestnanca, je nutné predložiť sobášny list rodiča. Faktúra môže byť vystavená aj na rodiča zamestnanca, ale vo faktúre musí byť uvedené, že faktúra je vystavená na účely príspevku za rekreáciu a na faktúre bude uvedené meno zamestnanca, ktorý žiada o príspevok.
10. Ak sa rekreácia prenáša na rodiča, zamestnanec sa rekreácie nezúčastňuje.
11. Ak si rodič uhradí rekreáciu zo svojho účtu, musí zamestnanec doložiť doklad, že peniaze poslal na účet rodiča. Vtedy predloží detail zo svojho účtu. Ak nie je z neho jasný prijímateľ úhrady, predloží detail účtu rodiča. Ak rodič nedisponuje vlastným účtom, peniaze mu musí odoslať poštovou poukážkou, ktorá bude priložená k dokladom. Ak rodič uhradí hotovosťou v ubytovacom zariadení, na doklade musí byť označené jeho meno a zároveň vo faktúre musí byť označenie zamestnanca, ktorý bude žiadať o príspevok.
12. ​Zamestnávateľ poskytne zamestnancovi príspevok na rekreáciu po podaní žiadosti a predložení účtovných dokladov v najbližšom výplatnom termíne určenom u zamestnávateľa na výplatu mzdy, ak sa zamestnávateľ nedohodne so zamestnancom inak. Pri doručení žiadosti na prelome mesiacov sa zamestnanec so zamestnávateľom dohodne na poskytnutí príspevku vo výplatnom termíne za nasledujúci mesiac.

**Denné detské tábory**

1. Oprávnenými výdavkami sú okrem iného aj preukázané výdavky na organizované viacdenné aktivity a zotavovacie podujatia počas školských prázdnin na území Slovenskej republiky pre dieťa zamestnanca navštevujúce základnú školu alebo niektorý z prvých štyroch ročníkov gymnázia s osemročným vzdelávacím programom; za dieťa zamestnanca sa považuje aj dieťa zverené zamestnancovi do náhradnej starostlivosti na základe rozhodnutia súdu alebo dieťa zverené zamestnancovi do starostlivosti pred rozhodnutím súdu o osvojení alebo iné dieťa žijúce so zamestnancom v spoločnej domácnosti.
2. K oprávneným výdavkom musí byť predložené potvrdenie od organizátora o účasti dieťaťa v dennom tábore, s identifikáciou dieťaťa a zamestnanca, ktorý o príspevok žiada a zamestnanec je povinný predložiť zamestnávateľovi aj doklad o úhrade, ktorý znie na meno zamestnanca (napr. výpis z účtu). Zamestnanec k žiadosti o príspevok prikladá kópiu dokladu a originál predloží zamestnávateľovi len k nahliadnutiu, ak ho zamestnávateľ oň požiada.

**Dôležitý link na Finančnú správu SR na zodpovedanie Vašich otázok:**

[**https://podpora.financnasprava.sk/601211-Pr%C3%ADspevky-na-rekre%C3%A1ciu-zamestnancov-a-%C5%A1portov%C3%BA-%C4%8Dinnos%C5%A5-die%C5%A5a%C5%A5a**](https://podpora.financnasprava.sk/601211-Pr%C3%ADspevky-na-rekre%C3%A1ciu-zamestnancov-a-%C5%A1portov%C3%BA-%C4%8Dinnos%C5%A5-die%C5%A5a%C5%A5a)